作者:蔣捷
標題:大聖樂
內容:笙月涼邊，翠翹雙舞，壽仙曲破。更聽得豔拍流星，慢唱壽詞初了，群唱蓮歌。主翁樓上披鶴氅，展一笑、微微紅透渦。襟懷好，縱炎官駐傘，長是春和。千年鼻祖事業，記曾趁雷聲飛快梭。但也曾三徑，撫松採菊，隨分吟哦。富貴雲浮，榮華風過，淡處還他滋味多。休辭飲，有碧荷貯酒，深似金荷。